ذكرات تقارير إخبارية، أن السلطات البلجيكية قررت، مؤخرا، تحيد تصريح الإقامة من إمام مسجد الخليل اللي كيتعد من أكبر مساجد منطقة مولينبيك ف بروكسيل. هاذ الإمام صنفاتو تقارير لأجهزة المخابرات المحلية بأنه كيشكل تهديد للأمن القومي. خبر تجريد الإمام المغربي محمد التوجگاني من لوراق ديالو، أعلن عليه وزير الدولة لشؤون اللجوء والهجرة، اللي زاد أكد أن هاذ الأمام اللي هو رئيس رابطة الأئمة المغاربة في بلجيكا، خاصو يخوي البلاد وممنوع عليه يدخل لبلجيكا لمدة 10 سنين بسبب التصريحات المتطرفة المتكررة ديالو واللي بداها ف 2009، بعدما دعا لحرق اليهود ردا على قصف المدنيين الفلسطينيين في غزة سنة 2009. الوزير البلجيكي اعتبر ان هاذ الاجراء هو رسالة للناس اللي كينشرو خطاب الكراهية فهاذ الفضاءات وميساج واضح من المجتمع لأي واحد باغي يقسمو ويهدد الأمن ديالو أنه غير مرحب بهم في بلجيكا. وأضاف الوزير سامي مهدي، أن الإمام موجود خارج البلاد وحتى لو قدم استئناف ضد سحب تصريح الإقامة منو، ف قانونيا ما عندو ما يصور بسبب صدور القرار ف أكتوبر 2021. 
بلجيكا. إمام مغربي ديال أكبر جامع فمولينبيك جابها ف راسو.. حيدو ليه تصريح الإقامة و10 سنين ما يدخلش للبلاد